CELEX: 32019R1674
Language: el
Date: 2019-09-27 00:00:00
Title: Εκτελεστικός κανονισμός (ΕΕ) 2019/1674 της Επιτροπής της 27ης Σεπτεμβρίου 2019 για την έγκριση μη ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Beurre d’Isigny (ΠΟΠ)]

8.10.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 257/4
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/1674 ΤΗΣ ΕΠΙΤΡΟΠΗΣ
         της 27ης Σεπτεμβρίου 2019
         για την έγκριση μη ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [«Beurre d’Isigny» (ΠΟΠ)]
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 2,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 53 παράγραφος 1 πρώτο εδάφιο του κανονισμού (ΕΕ) αριθ. 1151/2012, η Επιτροπή εξέτασε την αίτηση της Γαλλίας για την έγκριση τροποποίησης των προδιαγραφών της προστατευόμενης ονομασίας προέλευσης «Beurre d’Isigny», η οποία καταχωρίστηκε δυνάμει του κανονισμού (ΕΚ) αριθ. 1107/96 της Επιτροπής (2).
                  
               
                     (2)
                  
                  
                     Με επιστολή της 16ης Οκτωβρίου 2017, οι γαλλικές αρχές κοινοποίησαν στην Επιτροπή ότι χορηγήθηκε μεταβατική περίοδος με καταληκτική ημερομηνία τις 31 Δεκεμβρίου 2022, δυνάμει του άρθρου 15 παράγραφος 4 του κανονισμού (ΕΕ) αριθ. 1151/2012, σε δέκα εγκατεστημένες στην επικράτειά τους επιχειρήσεις, οι οποίες πληρούν τους όρους του εν λόγω άρθρου σύμφωνα με το διάταγμα της 12ης Σεπτεμβρίου 2017 για την τροποποίηση των προδιαγραφών των προστατευόμενων ονομασιών προέλευσης «Beurre d’Isigny» και «Crème d’Isigny», το οποίο δημοσιεύτηκε στις 20 Σεπτεμβρίου 2017 στην Επίσημη Εφημερίδα της Γαλλικής Δημοκρατίας. Με επιστολή της 26ης Σεπτεμβρίου 2018, οι ίδιες αρχές κοινοποίησαν το κείμενο ενός νέου διατάγματος, της 30ής Αυγούστου 2018, για την τροποποίηση του διατάγματος της 12ης Σεπτεμβρίου 2017, στο οποίο αναφέρονται οι επωνυμίες των εν λόγω επιχειρήσεων. Κατά την εθνική διαδικασία ένστασης, οι εν λόγω επιχειρήσεις, οι οποίες διέθεταν νομίμως το προϊόν «Beurre d’Isigny» στο εμπόριο συνεχώς επί τουλάχιστον πέντε έτη πριν από την υποβολή της αίτησης, υπέβαλαν ένσταση. Έξι επιχειρήσεις υπέβαλαν ένσταση κατά της ακόλουθης διάταξης: «Κάθε αγελάδα σε γαλακτοφορία έχει στη διάθεσή της τουλάχιστον 35 άρια (φυσικών, προσωρινών ή ετήσιων) λειμώνων εκ των οποίων 20 τουλάχιστον άρια χρησιμοποιούνται για βοσκή ή 10 τουλάχιστον άρια χρησιμοποιούνται για βοσκή, η οποία συνοδεύεται από τη χορήγηση νωπής χορτονομής». Οι συγκεκριμένες επιχειρήσεις είναι οι εξής: GAEC des normandes (αριθμός SIRET: 38531072700016), GAEC des Quesnel (αριθμός SIRET: 41022988100011), GAEC du chalet (αριθμός SIRET: 34005162200017), GAEC de la cour des mares (αριθμός SIRET: 34897314000026), GAEC du hameau (αριθμός SIRET: 38259121200016) και GAEC du petit flot (αριθμός SIRET: 43783781800016). Δύο επιχειρήσεις υπέβαλαν ένσταση κατά της ακόλουθης διάταξης: «Το νωπό ή διατηρημένο χόρτο αποτελεί κατά μέσο όρο το 40 % τουλάχιστον του σιτηρεσίου, εκφραζόμενο σε ξηρά ουσία, κατά τη διάρκεια των 7 τουλάχιστον μηνών βόσκησης». Οι συγκεκριμένες επιχειρήσεις είναι οι εξής: EARL des clôtures (αριθμός SIRET: 51075733900013) και GAEC du Clos Roset (αριθμός SIRET: 48310227300016). Δύο επιχειρήσεις υπέβαλαν ένσταση κατά της ακόλουθης διάταξης: «Κατά τη διάρκεια της υπόλοιπης περιόδου του έτους (περίοδος εκτός βόσκησης) το μερίδιο του χόρτου (νωπού ή διατηρημένου), εκφραζόμενο σε ξηρά ουσία, πρέπει να αντιστοιχεί τουλάχιστον στο 20 % του καθημερινού σιτηρεσίου». Οι συγκεκριμένες επιχειρήσεις είναι οι εξής: GAEC de la Ronchette (αριθμός SIRET: 49754563200018) και GAEC du Village Culot.
                  
               
                     (3)
                  
                  
                     Δεδομένου ότι η εν λόγω τροποποίηση δεν είναι ήσσονος σημασίας κατά την έννοια του άρθρου 53 παράγραφος 2 του κανονισμού (ΕΕ) αριθ. 1151/2012, η Επιτροπή δημοσίευσε την αίτηση τροποποίησης, κατ’ εφαρμογή του άρθρου 50 παράγραφος 2 στοιχείο α) του εν λόγω κανονισμού, στην Επίσημη Εφημερίδα της Ευρωπαϊκής Ένωσης (3).
                  
               
                     (4)
                  
                  
                     Δεδομένου ότι δεν έχει κοινοποιηθεί στην Επιτροπή καμία δήλωση ένστασης βάσει του άρθρου 51 του κανονισμού (ΕΕ) αριθ. 1151/2012, πρέπει να εγκριθεί η τροποποίηση των προδιαγραφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Εγκρίνεται η τροποποίηση των προδιαγραφών η οποία έχει δημοσιευτεί στην Επίσημη Εφημερίδα της Ευρωπαϊκής Ένωσης και αφορά την ονομασία «Beurre d’Isigny» (ΠΟΠ).
         
         
            Άρθρο 2
            Η προστασία που χορηγείται δυνάμει του άρθρου 1 υπόκειται στη μεταβατική περίοδο την οποία χορήγησε η Γαλλία βάσει του άρθρου 15 παράγραφος 4 του κανονισμού (ΕΕ) αριθ. 1151/2012 στις επιχειρήσεις που πληρούν τους όρους του εν λόγω άρθρου με τα διατάγματα της 12ης Σεπτεμβρίου 2017 και της 30ής Αυγούστου 2018 σχετικά με την τροποποίηση των προδιαγραφών των προστατευόμενων ονομασιών προέλευσης «Beurre d’Isigny» και «Crème d’Isigny», τα οποία δημοσιεύτηκαν στις 20 Σεπτεμβρίου 2017 και στις 6 Σεπτεμβρίου 2018 αντίστοιχα στην Επίσημη Εφημερίδα της Γαλλικής Δημοκρατίας.
         
         
            Άρθρο 3
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 27 Σεπτεμβρίου 2019.
            
               
                  Για την Επιτροπή
               
               
                  εξ ονόματος του Προέδρου
               
               Phil HOGAN
               
                  Μέλος της Επιτροπής
               
            
         
         
            (1)  ΕΕ L 343 της 14.12.2012, σ. 1.
         
            (2)  Κανονισμός (ΕΚ) αριθ. 1107/96 της Επιτροπής, της 12ης Ιουνίου 1996, σχετικά με την καταχώρηση των γεωγραφικών ενδείξεων και των ονομασιών προέλευσης σύμφωνα με τη διαδικασία που προβλέπεται στο άρθρο 17 του κανονισμού (ΕΟΚ) αριθ. 2081/92 του Συμβουλίου. (ΕΕ L 148 της 21.6.1996, σ. 1).
         
            (3)  ΕΕ C 177 της 23.5.2019, σ. 14.